АҞӘА, хәажәкыра 30 - Sputnik. Аԥсны аԥыза-министр инапынҵақәа аамҭала иназыгӡо Владимир Делба аиҳабыра реилатәара мҩаԥигеит асоциалтә ԥгаԥсеи аџьа ахьчареи Рфонд анапхгара алархәны. Аилатәараҿы иалацәажәан акоронавирус иаҿагыланы иқәԥоз амедусзуҩцәа асоциалтә цхыраара рыҭара азҵаара. Абри атәы аанацҳауеит Аминистрцәа реилазаара асаит.
Делба иазгәеиҭеит COVID-19 иаҿагыланы ақәԥара шыуадаҩыз, амедусзуҩцәа рлагала акыр ишдуу.
"Раԥхьа иргыланы ҭабуп ҳәа расҳәоит зхы-зыԥсы иамеигӡакәа зус назыгӡоз амедусзуҩцәа", - иҳәеит Делба.
Иара иҳәеит амедусзуҩцәа рыбжьараҿгьы ачымазара шыҟаз, уажәы урҭ ареабилитациа рахыжьразы ацхыраара шыҟаҵатәу.
Делба анапынҵа ҟаиҵеит амедусзуҩцәа ркатегориақәак Урыстәылеи Аԥсни рсанатор-курорттә хәышәтәра рахыжьразы ажәалагалақәа азырхиазарц.
Аԥсны асоциалтә ԥгаԥсеи аџьа ахьчареи Рфонд анапхгаҩы Бакур Бебиа Аԥсны аԥыза-министр инапынҵақәа аамҭала иназыгӡо Владимир Делба ажәа ииҭеит хара имгакәа Агәабзиарахьчара аминистрра ажәадгалала Афонд ишеиҿнакаауа амедусзуҩцәа рзы асанатор-курорттә хәышәтәра.
Аилацәажәараҿы иазааҭгылан иара убасгьы ашықәс аҩныҵҟа акоронавирус иаҿагыланы ақәԥара аихшьаалақәа.
Агәабзиарахьчара аминистр Ҭамаз Ҵахнакьиа еиҭеиҳәеит Аԥсны аҩныҵҟа 13385 акоронавирус хҭыс ашәҟәы ишҭагалаз, ичмазаҩхаз рҟынтәи 96 процент ргәы бзиахеит, рыԥсҭазаара иалҵит - 212. Абарҭ аамҭақәа ирылагӡаны 200 миллион мааҭ Гәдоуҭатәи ахәышәтәырҭа аҭахрақәа ирықәхарџьын ҳәа иҳәоит иара. 180 медусзуҩцәа уахи-ҽни ачымазцәа рыхәышәтәра иаҿын, иаартын 500 иара COVID-19 зыхьуа рзы.
Аиԥылара ахыркәшамҭаз иҳәан аепидемиологиатә ҭахрақәа рықәныҟәареи ахылаԥшра иашеи ишалдыршаз аԥкырақәа рырԥсыҽраз атәыла ахада иахь ажәадгала аҟаҵара. Иара убри аамҭазы иахьагьы ахыхьчаратә уснагӡатәқәа гәыгәҭажьтәым.
Аԥсны аԥыза-министр инапынҵақәа аамҭала иназыгӡо Владимир Делба аиҳабыра реилатәара мҩаԥигеит асоциалтә ԥгаԥсеи аџьа ахьчареи Рфонд анапхгара алархәны.
Аиԥылара иалахәын иара убасгьы аԥыза-министр актәи ихаҭыԥуаҩ Џьопуа, Агәабзиарахьчара аминистр Ҭамаз Ҵахнакьиа, Аминистрцәа реилазаара Аппарат анапхгаҩы Давид Сангәулиа, Асоциалтә еиқәыршәареи адемографиатә политикеи рминистр Руслан Аџьба, Асоциалтә ԥгаԥсеи аџьа ахьчареи Рфонд ахантәаҩы Бакур Бебиа.
АҞӘА, мшаԥы 14– Sputnik, Асмаҭ Ҵәыџьԥҳа. Аԥсны Иреиҳаӡоу аӡбарҭа ахашшааратә коллегиа Аҟәатәи ақалақьтә еизара Ахра Аҩӡба лаҵара 5 рҟынӡа ибаандаҩра аҿҳәара иахьацнаҵаз азы ахьчаратә ган Иреиҳаӡоу аӡбарҭахь инанашьҭыз ашшыԥхьыӡ иақәшаҳаҭымхеит.
Ахра Аҩӡба даанкылан хәажәкыра 4 рзы. Азинхьчаратә усбарҭақәа русзуҩцәа хәажәкыра 4 рзы Ахра Аҩӡба дахьынхоз аҩнаҟны иаадырԥшит иҵәахыз абџьар, аџьаԥҳаны, ахархәага ҷыдақәа, арадиодырраҭара мҩаԥызго ашьақәгылақәа. Ашьаус хацыркын уаанӡа еиқәшаҳаҭханы абџьари аџьаԥҳани азакәаншьаҭа рымамкәа раахәара, рыҵәахра, рымҩангара, рныҟәгара ахьымҩаԥыргоз азы.
Хәажәкыра 7 рзы Аҟәатәи ақалақьтә ӡбарҭа Ахра Аҩӡбеи ихьчаҩцәа: Талех Гасанов, Аслана Гуатижев, Андреи Локтионов, Станислав Культа мызкы – мшаԥы 5 рҟынӡа ҭакрала ирхыргарц аӡбамҭа аднакылеит.
Мшаԥы 1 азы Аҟәатәи ақалақьтә ӡбарҭа Станислав Культа, Андреи Локтионов, Аслан Гуатижев рырбаандаҩратә ҿҳәара аҽа мызкы ацнаҵеит, 2021 шықәса лаҵара 4 аҟынӡа. Убри аан аус аҽа лахәылак – Талех Гасанов иганахь ала Апрокуратура хада азыҳәа иақәшаҳаҭымхеит.
Мшаԥы 2 рзы Аҟәатәи ақалақьтә ӡбарҭа Ахра Аҩӡба лаҵара 5 рҟынӡа ибаандаҩра аҿҳәара иацнаҵеит.
АҞӘА, мшаԥы 14 - Sputnik. Иахьазы Аԥсны аҵакыраҿы иалагалоу алашара арцәара аграфик ԥсахуп абзазаратә обиектқәа еиҳа иҭышәынтәаланы русуразы ҳәа аанацҳауеит "Амшынеиқәафымцамч".
Аԥкыратә схема шыҟаз иаанхоит: сааҭк ҽынла, ҩ-сааҭк – уахынла идырцәалоит.
Мшаԥы 8рзы урыстәылатәи аган Аԥсныҟа иаауа алашарамчра алимит ҳәаақәнаҵеит 7 миллион киловатт-сааҭ ҳәа. Убри аан ареспублика иаҭахны иҟоуп 9,6 миллион киловатт-сааҭ ҳәа азгәарҭоит "Амшынеиқәафымцамч" аҿы.